*Projekts*

Rīgā

\_\_\_\_\_\_\_\_\_\_\_ Nr. \_\_\_\_\_\_\_\_\_\_

Uz 19.10.2017. Nr. 142.9/9-68-12/17

**Latvijas Republikas Saeimas**

**Sociālo un darba lietu komisijai**

Ministru kabinetā ir saņemta Saeimas Sociālo un darba lietu komisijas 2017.gada 19.oktobra vēstule Nr.142.9/9-68-12/17, kurā aktualizēts jautājums par vienota dzimumšūnu donoru reģistra izveidi.

Seksuālās un reproduktīvās veselības likuma 5.panta trešā daļā ir dots deleģējums Ministru kabinetam noteikt kārtību neauglīgo ģimeņu reģistra, medicīniskās apaugļošanas reģistra un dzimumšūnu donoru reģistra, kā arī donoru dzimumšūnu banku izveidei. Lai to īstenotu, ir izdoti Ministru kabineta 2003. gada 16. decembra noteikumi Nr.716 „Medicīniskās apaugļošanas organizatoriskā kārtība un neauglīgo ģimeņu reģistra, medicīniskās apaugļošanas reģistra, dzimumšūnu donoru reģistra un donoru dzimumšūnu banku izveidošanas kārtība” (turpmāk – Noteikumi Nr.716), nosakot, ka neauglīgo ģimeņu reģistru, medicīniskās apaugļošanas reģistru un dzimumšūnu donoru reģistru (turpmāk — reģistri) veido, uztur un aktualizē veselības aprūpes jomu regulējošajos normatīvajos aktos noteiktajā kārtībā izvērtētās un obligātajām prasībām atbilstošās ārstniecības iestādes, kuras veic medicīnisko apaugļošanu un uztur dzimumšūnu donoru banku un kuras ir reģistrējušas minētās datu apstrādes sistēmas [Fizisko personu datu aizsardzības likumā](http://likumi.lv/ta/id/4042-fizisko-personu-datu-aizsardzibas-likums" \t "_blank) paredzētajā kārtībā.

Šo reģistru galvenie uzdevumi ir izveidot neauglīgo ģimeņu, medicīniskās apaugļošanas un dzimumšūnu donoru datu bāzi; analizēt galvenos epidemioloģiskos rādītājus; identificēt riska faktorus reproduktīvās veselības jomā. Personas datu apstrāde ir nepieciešama ārstniecības vajadzībām, veselības aprūpes pakalpojumu sniegšanai un to administrēšanai, lai nodrošinātu kvalitatīvu donora dzimumšūnu izmantošanu medicīniskās apaugļošanas pakalpojumos un aizsargātu gan dzimumšūnu donora, gan recipienta veselību. Šobrīd ārstniecības iestādes rīcībā ir informācija tikai par savu iestādi, bet nav informācijas par citā iestādē ziedotā un izmantotā dzimumšūnu donora materiālu un rezultātiem. Līdz ar to ārstniecības iestāde šobrīd nevar pārbaudīt vai potenciālā dzimumšūnu donora materiālam ir vai nav izmantošanas ierobežojumi, piemēram, donors ziedojis dzimumšūnas citā iestādē un tās ir izmantotas medicīniskās apaugļošanas procedūrā, kā rezultātā iestājusies grūtniecība un piedzimis bērns.

Ņemot vērā minēto, Veselības ministrija pašlaik gatavo grozījumus Noteikumos Nr. 716 un Ministru kabineta 2014.gada 11.marta noteikumos Nr.134 „Noteikumi par vienoto veselības nozares elektronisko informācijas sistēmu” (turpmāk – Noteikumi Nr. 134), paredzot, ka vienotā veselības nozares elektroniskā informācijas sistēma nodrošina centralizētu personasdatu par dzimumšūnu ziedošanu apstrādi, kas nepieciešama ārstniecības iestādēm, kas sniedz medicīniskās apaugļošanas pakalpojumus, lai nodrošinātu informācijas apmaiņu par dzimumšūnu donora dzimumšūnu izmantošanu. Personas datu apstrādes mērķis ir apkopot informāciju, kas nepieciešama izmantošanai ārstniecībā, kvalitatīva medicīniskās apaugļošanas pakalpojuma nodrošināšanai. Papildus medicīniskai informācijai par dzimumšūnu donoru vienotā veselības nozares elektroniskā informācijas sistēmā būs pieejama arī informācija par dzimumšūnu donora ziedoto dzimumšūnu izmantošanas statusu Latvijā (daļēji bloķēts (donora dzimumšūnas izmantotas 3 medicīniskās apaugļošanas procedūrās); daļēji bloķēts (izmantojot donora dzimumšūnas iestājušās 3 grūtniecības); bloķēts neatgriezeniski (dzimuši bērni 3 grūtniecībās); bloķēts neatgriezeniski (pēcnācējs (bērns, auglis) ar iedzimtu anomāliju vai ģenētisku slimību - norāda SSK-10 un ORPHA kodu); bloķēts neatgriezeniski (veselības stāvokļa dēļ)).

Tāpat Noteikumu Nr.134 grozījumu projektā ir noteikts papildus ierobežojums, ka minētajai informācijai var piekļūt tikai ārstniecības iestādes, kas sniedz medicīniskās apaugļošanas pakalpojumus un kas ir noslēgusi līgumu ar Nacionālo veselības dienestu par vienotās veselības nozares elektroniskās informācijas sistēmas izmantošanu atbilstoši Noteikumu Nr.134 prasībām. Informācija par dzimumšūnu donoru (Dzimumšūnu donora karte) vienotā veselības nozares elektroniskā informācijas sistēma tiks uzglabāta un būs pieejama 25 gadus pēc pēdējā ieraksta.

Atsaucoties uz Latvijas Republikas Saeimas Sociālo un darba lietu komisijas 2017.gada 17.oktobra sēdē, kurā izskatīja likumprojektu “Grozījumi Seksuālās un reproduktīvās veselības likumā” (25/Lp12, 3.lasījums), aktualizēto jautājumu par vienota dzimumšūnu donoru reģistra izveidi un doto uzdevumu Veselības ministrijai sadarbībā ar Datu valsts inspekciju sniegt viedokli par datu apstrādes atbilstību normatīvajam regulējumam, Veselības ministrija lūdza Datu valsts inspekciju sniegt viedokli par vienota dzimumšūnu donoru reģistra izveidi un Veselības ministrijas plānotajiem grozījumiem normatīvajā regulējumā par centralizētu personasdatu par dzimumšūnu ziedošanu apstrādi *(dzimumšūnu donoru reģistrs)* vienotajā veselības nozares elektroniskās informācijas sistēmā.

Datu valsts inspekcija ir iepazinusies ar Veselības ministrijas plānotajiem grozījumiem normatīvajā regulējumā minētā reģistra ieviešanai un konceptuāli atbalsta Veselības ministrijas piedāvāto risinājumu, nodrošinot to, ka vienkopus ir pieejama informācija no jau šobrīd esošajiem dzimumšūnu reģistriem, kurus uztur ārstniecības iestādes.

Ministru prezidents Māris Kučinskis

Iesniedzējs:

Veselības ministre A.Čakša

Timena, 67876165

inese.timena@vm.gov.lv